[{"text_idx": "#000001", "text": "Mae gobeithion Cymru o gyrraedd Euro 2024 yn yr Almaen wedi dioddef ergyd drom ar o\u0302l colli gartref 2-4 yn erbyn un o dimau gwannaf y gystadleuaeth, Armenia."}, {"text_idx": "#000002", "text": "Ar o\u0302l cipio pedwar pwynt yn eu dwy ge\u0302m gyntaf roedd pethau\u2019n edrych yn addawol i Gymru ond bydd y ge\u0302m nos Wener yn rhoi gwedd newydd ar bethau."}, {"text_idx": "#000003", "text": "Ac mae Cymru yn wynebu rhagor o boen wrth iddyn nhw baratoi i hedfan i wynebu Twrci yn Samsun ddydd Llun."}, {"text_idx": "#000005", "text": "Ond ni chafodd Armenia unrhyw drafferth o gwbl eu herio yno gyda phedair go\u0302l o fewn 75 munud."}, {"text_idx": "#000006", "text": "Bydd cwestiynau mawr yngly\u0302n a\u0302 thactegau\u2019r hyfforddwr Rob Page a hefyd amheuaeth a oes gobaith gan Gymru gyrraedd pencampwriaethau mawr yn sgil ymddeoliad nifer o\u2019u se\u0302r mwyaf."}, {"text_idx": "#000007", "text": "Daeth dechrau addawol iawn i Gymru wrth i Dan James sgorio ei chweched go\u0302l dros ei genedl ar o\u0302l 10 munud yn unig. Ond yna fe aeth popeth o\u2019i le."}, {"text_idx": "#000008", "text": "Fe aeth pethau o chwith naw munud yn ddiweddarach wrth i Armenia dorri drwy rengoedd y Cymry gan adael i Lucas Zelarayan fwrw\u2019r be\u0302l i gefn y rhwyd."}, {"text_idx": "#000009", "text": "Daeth ail go\u0302l chwarter awr cyn hanner amser drwy Grant-Leon Mamedova wedi i Joe Rodon fethu a chlirio\u2019r be\u0302l."}, {"text_idx": "#000010", "text": "Ar o\u0302l hanner amser roedd Cymru i weld yn adeiladu momentwm ond yna fe fachodd Grant-Leon Mamedova ail go\u0302l ar 65 munud gydag ergyd heibio i Danny Ward."}, {"text_idx": "#000011", "text": "Sgoriodd Cymru ail go\u0302l drwy Harry Wilson ac am eiliad roedd yn edrych fel pe bai Cymru ar fin llusgo eu hunain yn o\u0302l i mewn i\u2019r ge\u0302m."}, {"text_idx": "#000012", "text": "Ond dri munud yn ddiweddarach fe darodd Zelaraya\u0301n yr hoelen olaf yn yr arch gyda\u2019i ail go\u0302l."}, {"text_idx": "#000013", "text": "Fe aeth pethau o ddrwg i waeth wedi 77 munud wrth i Kieffer Moore dderbyn cerdyn coch."}, {"text_idx": "#000014", "text": "Roedd Armenia 71 o lefydd yn is na Chymru ar gynghrair safleoedd y byd FIFA cyn y ge\u0302m nos Wener ac fe fydd y canlyniad yn arwain llawer i ofyn os yw\u2019r canlyniad yn arwydd fod dyddiau du\u2019r gamp yn o\u0302l."}]